text: Õppetöö Ida-Virumaale viimise korral on mõju akadeemiasse astuda valdavalt tõrjuv. Praegustest kadettidest koguni ¾ leiab, et nad ei oleks soovinud õppima tulla, kui kõrgkool oleks paiknenud Ida-Virumaal. Eriti asukohatundlik sihtgrupp on magistrandid, kes on valdavalt juba vähemobiilsed töö- ja pereinimesed. Et SKA on mitme rahvusvahelise organisatsiooni, sh Euroopa Politseikolledži, ELi välispiiride kaitse agentuuri FRONTEX ja Euroopa rändevõrgustiku koolitus- ja arenduspartner Eestis, on vajalik lähedus rahvusvahelistele transpordisõlmedele. Sama argumenti kasutasime ELi IT-agentuuri Tallinna toomise eelisena.